Heas piirkonnas asuva kõrgelamu puhul ollakse vähem nõudlikud hoone ja korteri tingimuste suhtes. Uuringutulemuste põhjal võivad lähipiirkonna kultuuriline ja keskkondlik maine, saasteallikate olemasolu ning isolatsioon keskkonnast olla elamu- ja korterivahetuse  olulisteks põhjusteks. Seega võib heas piirkonnas asuv kõrgelamu olla veel kaua eluasemeturul populaarne, kuid see asjaolu ei anna põhjust rajada välja kujunenud (näiteks madalama hoonestusega) atraktiivses elamupiirkonnas kõrgelamuid. Seda enam, et heas piirkonnas on ka maa hind kõrgem ja ahvatlus väikesele pinnale palju kortereid rajada suur.